CELEX: 32013R1133
Language: lt
Date: 2013-11-07 00:00:00
Title: 2013 m. lapkričio 7 d. Komisijos įgyvendinimo reglamentas (ES) Nr. 1133/2013, kuriuo patvirtinamas nereikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [ Kaki Ribera del Xúquer (SKVN)]

13.11.2013   
            
            
               LT
            
            
               Europos Sąjungos oficialusis leidinys
            
            
               L 302/22
            
         KOMISIJOS ĮGYVENDINIMO REGLAMENTAS (ES) Nr. 1133/2013
   2013 m. lapkričio 7 d.
   kuriuo patvirtinamas nereikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Kaki Ribera del Xúquer (SKVN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 53 straipsnio 2 dalies antrą pastraipą,
   kadangi:
   
               (1)
            
            
               remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Ispanijos pateiktą saugomos kilmės vietos nuorodos „Kaki Ribera del Xúquer“, kuri įregistruota Komisijos reglamentu (EB) Nr. 245/2002 (2), specifikacijos pakeitimo paraišką;
            
         
               (2)
            
            
               paraiškos tikslas – iš dalies pakeisti specifikaciją ir patikslinti produkto aprašymą – į jį įtraukti didžiausią leistiną produkto odelės defektų plotą;
            
         
               (3)
            
            
               Komisija išnagrinėjo šį pakeitimą ir nusprendė, kad jis pagrįstas. Pagal Reglamento (ES) Nr. 1151/2012 53 straipsnio 2 dalies trečią pastraipą pakeitimas yra nereikšmingas, todėl Komisija gali jį patvirtinti netaikydama minėto reglamento 50–52 straipsniuose nurodytos procedūros,
            
         PRIĖMĖ ŠĮ REGLAMENTĄ:
   1 straipsnis
   Saugomos kilmės vietos nuorodos „Kaki Ribera del Xúquer“ specifikacija iš dalies keičiama pagal šio reglamento I priedą.
   2 straipsnis
   Bendrasis suvestinis dokumentas su pagrindiniais specifikacijos elementais pateikiamas šio reglamento II priede.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. lapkričio 7 d.
      
         
            Komisijos vardu Pirmininko pavedimu
         
         Dacian CIOLOȘ
         
            Komisijos narys
         
      
   
   
      (1)  OL L 343, 2012 12 14, p. 1.
   
      (2)  OL L 39, 2002 2 9, p. 12.
   
      I PRIEDAS
      Patvirtinami toliau išvardyti saugomos vietos kilmės nuorodos „Kaki Ribera del Xúquer“ specifikacijos pakeitimai.
      Produkto aprašymo dalis, kurioje kalbama apie galimus produkto defektus, išdėstoma taip:
      „Vaisių minkštimas neturi būti pažeistas, tačiau leidžiami smulkūs odelės defektai, kurie nedaro neigiamo poveikio bendrai produkto būklei, jo kokybei, laikymui ir išvaizdai pakuotėje:
      
                  —
               
               
                  pailgos arba stačiakampio formos defektai gali būti ne didesni kaip 1 cm2. Didžiausias leistinas defektų plotas – 2 cm2, tačiau ne daugiau kaip 20 % vaisiaus. Abiem atvejais Reguliavimo tarybos kokybės reikalavimuose nustatomas didžiausias leistinas kiekvienos defektų rūšies plotas,
               
            
                  —
               
               
                  apvalios formos defektai gali būti ne didesnio kaip 1,5 cm skersmens. Didžiausias leistinas defektų plotas – 2,5 cm, tačiau ne daugiau kaip 20 % vaisiaus. Abiem atvejais Reguliavimo tarybos kokybės reikalavimuose nustatomas didžiausias leistinas kiekvienos defektų rūšies plotas.“
               
            
   
      II PRIEDAS
      
         SUVESTINIS BENDRASIS DOKUMENTAS
      
      2006 m. kovo 20 d. Tarybos reglamentas (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1)
      
      
         „KAKI RIBERA DEL XÚQUER“
      
      EB Nr.: ES-PDO-0105-0114 - 1.4.2011
      
         SGN ( ) SKVN (X)
      
      1.   Pavadinimas
      
      „Kaki Ribera del Xúquer“
      2.   Valstybė narė arba trečioji šalis
      
      Ispanija
      3.   Žemės ūkio produkto arba maisto produkto aprašymas
      
      3.1.   Produkto rūšis
      
      
                  1.6 klasė.
               
               
                  Švieži arba perdirbti vaisiai, daržovės ir grūdai
               
            3.2.   Produkto, kuriam taikomas 1 punkte nurodytas pavadinimas, aprašymas
      
      „Rouge brillant“ veislės persimono (Diospyros kaki) vaisius, valgomas šviežias. Vaisius užmezgamas partenokarpijos būdu, apduklinimas nevyksta, vaisius neturi sėklų.
      Vaisiaus savybės: nuimant derlių vaisius būna geltonai oranžinės spalvos, visiškai sunokęs tampa ryškiai raudonas. Odelė vidutiniško storumo, nevisai prisitvirtinusi prie minkštimo. Minkštimas standus, nuimant derlių būna raudonai oranžinės spalvos, visiškai sunokęs tampa ryškiai raudonas. Persimono skonis aitrus, tačiau visiškai sunokęs vaisius tampa saldus, vaisiaus skerspjūvio forma apvali, o išilginio pjūvio – kiek pailga.
      Išsiunčiami iš auginimo vietovės persimonai turi būti:
      
                  —
               
               
                  nepjaustyti,
               
            
                  —
               
               
                  su taurele ir vaiskočiu,
               
            
                  —
               
               
                  sveiki (negalima siųsti vaisių su pažeistu arba supuvusiu minkštimu),
               
            
                  —
               
               
                  švarūs, iš esmės be jokių matomų svetimkūnių,
               
            
                  —
               
               
                  be perteklinės išorinės drėgmės,
               
            
                  —
               
               
                  be jokio pašalinio kvapo ir (arba) skonio.
               
            Saugoma kilmės vietos nuoroda pažymėtų persimonų skersmuo turi būti ne mažesnis kaip 61 mm.
      Vaisių minkštimas neturi būti pažeistas, tačiau leidžiami smulkūs odelės defektai, kurie nedaro neigiamo poveikio bendrai produkto būklei, jo kokybei, laikymui ir išvaizdai pakuotėje:
      
                  —
               
               
                  pailgos arba stačiakampio formos estetiniai defektai, kurie nedaro jokio poveikio vaisiaus minkštimui, gali būti ne didesni kaip 1 cm2. Didžiausias leistinas defektų plotas – 2 cm2, tačiau ne daugiau kaip 20 % vaisiaus. Abiem atvejais saugomos kilmės vietos nuorodos „Kaki Ribera del Xúquer“ kokybės reikalavimuose nustatomas didžiausias leistinas kiekvienos defektų rūšies plotas,
               
            
                  —
               
               
                  apvalios formos estetiniai defektai, kurie nedaro jokio poveikio vaisiaus minkštimui, gali būti ne didesnio kaip 1,5 cm skersmens. Didžiausias leistinas defektų plotas – 2,5 cm, tačiau ne daugiau kaip 20 % vaisiaus. Abiem atvejais saugomos kilmės vietos nuorodos „Kaki Ribera del Xúquer“ kokybės reikalavimuose nustatomas didžiausias leistinas kiekvienos defektų rūšies plotas.
               
            3.3.   Žaliavos (taikoma tik perdirbtiems produktams)
      
      —
      3.4.   Pašarai (taikoma tik gyvūniniams produktams)
      
      —
      3.5.   Specialūs gamybos veiksmai, atliktini nustatytoje geografinėje vietovėje
      
      Visi auginimo etapai turi būti atliekami tik nustatytoje geografinėje vietovėje.
      3.6.   Specialios pjaustymo, trynimo, pakavimo ir kt. taisyklės
      
      —
      3.7.   Specialios ženklinimo etiketėmis taisyklės
      
      Kontrolės įstaiga gali tikrinti kiekvieno ūkinės veiklos vykdytojo produkto etiketes, kad užtikrintų tinkamą nomenklatūros ir saugomos kilmės vietos nuorodos logotipo naudojimą. Etiketėse privaloma pateikti nuorodą „Denominación de origen protegida „Kaki Ribera del Xúquer“ (saugoma kilmės vietos nuoroda „Kaki Ribera del Xúquer“ “).
      4.   Glaustas geografinės vietovės apibūdinimas
      
      Geografinę vietovę sudaro toliau išvardytos komunos, kurių dirvožemis tinka vaisiams auginti: Albalat de la Ribera, Alberic, Alcàntera de Xúquer, L'Alcúdia, Alfarp, Algemesí, Alginet, Almussafes, Alzira, Antella, Beneixida, Benicull de Xúquer, Benifaió, Benimodo, Benimuslem, Carcaixent, Cárcer, Carlet, Catadau, Corbera, Cullera, Lènova, Favara, Fortaleny, Gavarda, Guadassuar, Llaurí, Llombai, Manuel, Masalavés, Monserrat, Montroy, La Pobla Llarga, Polinyà de Xúquer, Rafelguaraf, Real de Montroi, Riola, San Juan de Énova, Sellent, Senyera, Sollana, Sueca, Sumacàrcer, Tous, Turís, Villanueva de Castellón. Visos šios savivaldybės priklauso Valensijos provincijai, esančiai Valensijos autonominiame regione.
      Persimonai užima maždaug 1 300 ha šios vietovės ploto.
      5.   Ryšys su geografine vietove
      
      5.1.   Geografinės vietovės ypatumai
      
      
         Istorija
      
      Rytinis juodmedis (persimonas) – tai juodmedinių šeimos vaismedis, kilęs iš Kinijos, kur auginamas nuo VIII a. Antroje XIX a. pusėje persimonus pradėta auginti Vakarų Europoje, Ispanijoje jie pasirodė aštuntajame to amžiaus dešimtmetyje. Mūsų dienomis didžiausia dalis ispaniškų persimonų išauginama Valensijos autonominiame regione; jame yra nustatyta saugomos kilmės vietos nuorodos „Kaki Ribera del Xúquer“ vietovė, kurioje išauginama 50 % visų vaisių.
      „Rouge brillant“ veislės persimonai pradėti auginti atsitiktinai, Karleto savivaldybės pakraštyje pasėjus sėklų. Vėliau, maždaug XX a. septintajame dešimtmetyje, L’Alkudijos savivaldybėje šiais augalais apsodintas didelis plotas, nuo tada ši veislė regione ėmė greitai plisti.
      
         Aplinka
      
      Ribera del Chukaras – Valensijos regiono vietovė, apsupta kvartero laikotarpio slėnio arba sąnašinės kilmės lygumos, per kurią teka Chukaro (Valensijos tarme – Xúquer) upė ir jos intakas Magro.
      Didžioji dalis teritorijos, kurioje auginami persimonai, yra Chukaro ir Magro upių pakrančių plokštumoje, kurios kompaktiškame dirvožemyje daug organinių medžiagų. Tai sąnašiniai dirvožemio sluoksniai, kuriuose susikaupė Chukaro upės ir iš kalnų masyvų nusileidžiančių jos intakų srovės suneštos medžiagos. Be to, apatinėje nuolaidžių slėnio šlaitų dalyje iš koliuvinių sąnašų sudarytas dirvožemis yra rausvos spalvos, minkštas ir labai tinkantis intensyviam ūkininkavimui.
      Vietovės klimatas švelnus, vidutinė metinė temperatūra – 17 °C, vidutinė sausio mėn. temperatūra – 9–10 °C, o rugpjūčio – 24–25 °C. Debesuota būna retai, vidutinis metinis kritulių kiekis – ne daugiau kaip 400–500 mm. Be to, šalia esantys kalnai apsaugo augalus nuo šalnų, ypač intakų slėniuose.
      5.2.   Produkto ypatumai
      
      „Rouge brillant“ veislė yra geografinės vietos veislė, atsiradusi dėl savaiminių kitos vietos veislės pokyčių; ji puikiai prisitaikiusi prie Ribera del Chukaro regiono sąlygų, todėl šioje vietovėje užauginamas geriausias persimonų derlius.
      Geografinėje vietovėje auginamiems persimonams būdingas didesnis vaisiaus aukščio ir skersmens santykis ir aiškiai smailėjanti forma. „Kaki Ribera del Xúquer“ – smailios formos ir kiek ilgesnis nei įprastas vaisius, todėl vaisiaus aukščio ir skersmens santykis yra kiek didesnis; taigi saugomoje geografinėje vietovėje išauginti persimonai būna ypatingos formos, o dėl švelnaus vietovės klimato ir nedidelių temperatūros svyravimų vaisiai didesni už išaugintus kitose vietovėse.
      Be to, sunokę „Kaki Ribera del Xúquer“ būna ryškiai raudonos spalvos ir saldūs, o dėl vietovės klimato sąlygų sunoksta anksčiau nei kitose vietovėse auginami persimonai; vaisius taip pat galima skinti nesunokusius, specialiais būdais sumažinus vaisių rūgštumą juos galima parduoti, kai minkštimas tvirtas, saldus ir turi Ribera del Chukaro regiono persimonams būdingą skonį.
      5.3.   Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys
      
      Teigiama, kad Ribera del Chukaro regionas yra „Rouge brillant“ veislės persimonų gimtinė, nes būtent šiame regione pradėjo augti ši natūraliai mutavusi veislė, kuri vėliau išplito ir regione, ir rinkoje.
      Persimonų savybėms poveikį padarė geografinės vietovės dirvožemio ir klimato sąlygos.
      Dėl netoliese esančios Viduržemio jūros vietovės klimatas švelnus, o dirvožemiai sudaryti iš regioną supančių Chukaro ir Magro upių srovės suneštų koliuvinių sąnašų; dėl šių veiksnių „Kaki Ribera del Xúquer“ įgauna jam būdingas savybes: vaisiai būna smailesnės nei įprasta formos, dėl kurios didesnis aukščio ir skersmens santykis, vaisiai būna didesni ir sunokę įgauna ypatingą spalvą.
      
         Nuoroda į paskelbtą specifikaciją
      
      (Reglamento (EB) Nr. 510/2006 5 straipsnio 7 dalis)
      http://www.agricultura.gva.es/documents/170659/179611/030712+Pliego+de+condiciones+kaki+def.pdf/b354d4a8-425e-40fa-8e8b-0ae6d3588fe6
      
         (1)  OL L 93, 2006 3 31, p. 12. Pakeistas 2012 m. lapkričio 21 d. Europos Parlamento ir Tarybos reglamentu (ES) Nr. 1151/2012 dėl žemės ūkio ir maisto produktų kokybės sistemų (OL L 343, 2012 12 14, p. 1).